P R E D K L A D A C I A     S P R Á V A 

Slovenská republika sa stala 30. členskou krajinou Organizácie pre hospodársku spoluprácu a rozvoj (OECD) dňa 14. 12. 2000 uložením ratifikačnej listiny o pristúpení  k Dohovoru OECD u depozitára Dohovoru, ktorým je francúzska vláda. 

Podľa čl. 20 Dohovoru vyplýva členským krajinám povinnosť prispievať do rozpočtu organizácie a tým sa podieľať na financovaní jej chodu. 

Predkladaný materiál mení uznesenie vlády SR č. 202/2002 zo 6. 3. 2002 k návrhu na schválenie úhrady príspevku SR na rekonštrukciu sídla OECD. 

Materiál zároveň popisuje predpokladaný vývoj finančných záväzkov SR vo vzťahu k OECD v rokoch 2005 – 2010 s cieľom perspektívneho plánovania platieb členského príspevku SR do OECD v štátnom rozpočte. 

Vláda SR schválila účasť SR na financovaní rekonštrukcie sídla OECD svojím uznesením č. 202/2002 zo 6. marca 2002. Vládny materiál (UV-1503/2002) vychádzal z odhadov nákladov projektu v plánovacej fáze koncom roku 2001. Rada OECD v tom čase predpokladala náklady vo výške 231 906 tis. EUR v stálych cenách (z roku 2001) plus 28 269 tis. EUR na pokrytie nárastu cien v stavebníctve a prenájme pri priemernej sadzbe 2 % ročne v rokoch 2002 – 08 (dokument OECD pod značkou C(2001)206 z 23. 7. 2001, Príloha 6). Odhady nákladov sa v priebehu rokov 2001 – 2003 zmenili  v nadväznosti na presné definovanie projektu, jeho technických špecifikácií, výsledkov architektonickej súťaže a požiadaviek na splnenie francúzskych predpisov. Definitívny rozpočet na projekt rekonštrukcie sídla OECD schválila Rada OECD 23. 10. 2003 vo výške 298 500 tis EUR v bežných cenách. Tento nárast sa automaticky premietol aj do plánu príspevkov členských krajín OECD na rekonštrukciu sídla, ktorých podiely sa budú po celú dobu projektu počítať podľa pravidiel pre výpočet príspevkovej škály platných v roku 2000.  Nová štruktúra príspevku SR na rekonštrukciu sídla OECD v jednotlivých rokoch je dôvodom navrhovanej zmeny uznesenia vlády SR č. 202/2002 zo 6. 3. 2002 a je obsiahnutá aj v tabuľkovej prílohe materiálu.

Zmena metódy výpočtu príspevkovej škály časti I. rozpočtu OECD, ktorú prijala Rada OECD na svojom 1075. rokovaní dňa 15. 1. 2004, predstavuje de facto politický konsenzus v prospech Japonska, ktoré je druhým najväčším prispievateľom a jeho podiel na financovaní OECD nezodpovedal jeho podielu podľa HDP a odvodeného tzv. relatívneho zdaniteľného príjmu (Relative Taxable Income). Po  rokovaniach sa dosiahol konsenzus, podľa ktorého sa zvýši o určitú čiastku (tzv. Minimal Share Adjustment) príspevok tých krajín, ktoré platili do časti I. rozpočtu menej ako 1,5%. Príspevok Japonska bude znížený o kumulatívny súčet týchto zvýšení. V praxi sa toto opatrenie dotkne 19 členských krajín a predstavuje cca 2% časti I. rozpočtu OECD. 

Počas rokovaní na pôde OECD bola naša stratégia zameraná na limitáciu finančného dosahu pre štátny rozpočet SR, pričom sme v spolupráci s ďalšími dotknutými krajinami dosiahli viaceré ústupky, ktoré sú uvedené ďalej v materiáli. Simulácia zmeny výšky jednotlivých príspevkov SR do OECD je vo forme tabuľky obsiahnutá v prílohe k materiálu. Ide pritom o  rámcový odhad založený na viacerých predpokladoch, ktoré sú bližšie uvedené v samotnom materiáli.

Podiel SR v rozpočte organizácie bol v rokoch 2000 – 2004 vo výške 0,1%, čo predstavuje najnižší podiel príspevku členskej krajiny na rozpočte OECD. Takto nízky podiel majú už len Luxembursko a Island. V roku 2003 bola kumulatívna úhrada z rozpočtu MZV SR do rozpočtu OECD vo výške 270 230 EUR, z toho 146 000 EUR do časti I. rozpočtu. 

Dosah novej metódy výpočtu príspevkovej škály časti I. rozpočtu predstavuje v zásade viac než dvojnásobné zvýšenie príspevku SR do časti I. rozpočtu , z pôvodných 146 000 € v roku 2003 na približne 340 000 € v roku 2006. V roku 2005, ktorý je prechodným obdobím, sa príspevok SR do časti I. zvýši o cca 87 000 € a od roku 2006 o ďalších cca 102 000 €. 

Slovenská republika chápe svoj súhlas s uvedenou modifikáciou príspevkovej škály časti I. rozpočtu  ako  príspevok k prebiehajúcej reforme OECD a efektívnejšiemu fungovaniu OECD v  budúcnosti. Na tomto mieste je nutné zdôrazniť, že naďalej existujú návrhy na úpravu príspevkovej škály, podľa ktorých by malé a stredné krajiny mali platiť viac. Hlavným argumentom je, že príspevky týchto krajín nepokrývajú „hraničné náklady na členstvo“ odhadované sekretariátom na 1,2 – 1,5% časti I. rozpočtu a ďalšia zmena príspevkovej škály je predpokladom pre rozširovanie OECD. Koncept „hraničných nákladov na členstvo“ nebol akceptovaný a  diskusia bude pokračovať hlavne v spojení s rozširovaním OECD a financovaním jej aktivít v prípade rozšírenia. SR nie je bezprostredne pripravená ďalej zvyšovať svoj príspevok, keďže odmietame uvedený koncept „hraničných nákladov na členstvo“. V súvislosti s rozširovaním budeme v ďalších diskusiách na pôde OECD presadzovať zásadu, aby sa na jeho financovaní podieľali proporcionálne všetky členské krajiny.

Okrem vyššie spomenutých finančných záväzkov SR vo vzťahu k OECD schválila vláda SR uznesením č. 1051/2000 úhradu dobrovoľného príspevku vo výške 68,6 tis. EUR ročne v rokoch 2001 – 2006, ktorý je prednostne čerpaný na krytie projektov a aktivít OECD vo vzťahu k SR.

Predpokladané zvýšenie členského príspevku SR do OECD na roky 2005 – 2007 je zabezpečené v rámci návrhu rozpočtu kapitoly MZV SR na rok 2005 a vo východiskách kapitoly na rok 2006 – 2007.

Návrh na úpravu príspevku Slovenskej republiky na rekonštrukciu sídla OECD                     a výhľad platieb členského príspevku SR do OECD v rokoch 2005 – 2010 nemá priamy dopad na obyvateľov, na hospodárenie podnikateľskej sféry a iných právnických osôb, na životné prostredie a na zamestnanosť.

	Predpokladaný dopad na verejné financie je bližšie popísaný v samotnom materiáli a vychádza zo záväzkov, ktoré na seba SR prevzala vstupom do OECD v zmysle uznesení vlády SR č. 813/1998 a č. 687/2000.